ວຕປ ປ້ອງກັນວິທະຍານິພົນ ໃຫ້ນັກສຶກສາປະລິນຍາໂທ ຮຸ່ນທີ XIII.
ວິທະຍາຄານຕໍາຫຼວດປະຊາຊົນ ກະຊວງ ປກສ ໄດ້ຈັດພິທີປ້ອງກັນບົດວິທະຍານິພົນ ໃຫ້ນັກສຶກສາປະລິນຍາໂທ ຮຸ່ນທີ XIII ໃນວັນທີ 16 ສິງຫາ 2022, ເປັນປະທານຂອງ ພົຈວ ປອ ວົງເຊໂດນ ພັນທະແກ້ວ ຫົວໜ້າອຳນວຍການ ວິທະຍາຄານຕໍາຫຼວດປະຊາຊົນ, ມີຄະນະອຳນວຍການ, ຕາງໜ້າກົມກອງ, ກຳມະການ, ຄູ-ອາຈານທີ່ປຶກສາ ແລະ ນັກສຶກສາ ເຂົ້າຮ່ວມ.
ນັກສຶກສາປະລິນຍາໂທ ຮຸ່ນທີ XIII ມີທັງໝົດ ຈໍານວນ 25 ສະຫາຍ ຍິງ 1 ສະຫາຍ ມາຈາກບັນດາກົມກອງອ້ອມຂ້າງກະຊວງ, ກອງບັນຊາການ ປກສ ນະຄອນຫຼວງວຽງຈັນ, ກອງບັນຊາການ ປກສ ແຂວງ ໃນທົ່ວປະເທດ, ເຊິ່ງເລີ່ມເຂົ້າຮຽນແຕ່ວັນທີ 19 ກັນຍາ 2020 ເປັນຕົ້ນມາ, ສຳລັບການປ້ອງກັນບົດຄາດຈະໃຫ້ສໍາເລັດພາຍໃນຕົ້ນເດືອນ ກັນຍາ 2022; ສໍາລັບວັນທີ 16 ສິງຫານີ້, ໄດ້ມີນັກສຶກສາຂຶ້ນປ້ອງກັນ 2 ຫົວຂໍ້ ຄື: ເພີ່ມທະວີການກັນ-ສະກັດກັ້ນ ການກະທໍາຜິດລັກຊັບ ຢູ່ນະຄອນຫຼວງວຽງຈັນ, ປ້ອງກັນໂດຍ ພັທ ແສງດາວ ວິຜາສຸກ ແລະ ຫົວຂໍ້ ຍົກສູງຄຸນນະພາບວຽກງານສືບສວນ-ສອບສວນຄະດີຢາເສບຕິດ ຢູ່ແຂວງຫຼວງພະບາງ, ປ້ອງກັນໂດຍ ພັທ ສີພັນດອນ ກະເສີມສຸກ.
ຜ່ານການປ້ອງກັນບົດວິທະຍານິພົນຈົບຊັ້ນຂອງນັກສຶກສາແຕ່ລະຫົວຂໍ້ ບັນດາກໍາມະການ, ຄູ-ອາຈານ ແລະ ປະທານ ກໍໄດ້ມີຄໍາເຫັນແນະນໍາຕໍ່ການປ້ອງກັນວິທະຍານິພົນຈົບຊັ້ນ, ເພື່ອຮັບປະກັນໃຫ້ເນື້ອໃນວິທະຍານິພົນແຕ່ລະຫົວຂໍ້ມີເນື້ອໃນຄົບຖ້ວນສົມບູນ ມີລັກສະນະວິທະຍາສາດ ແລະ ສາມາດນໍາໄປຈັດຕັ້ງຜັນຂະຫຍາຍເຂົ້າໃນວຽກງານວິຊາສະເພາະໃຫ້ເກີດຜົນປະໂຫຍດສູງສຸດ.